Κύριε αρχισυντάκτη,

Ως εκπρόσωποι της μαθητικής κοινότητας χαιρετίζουμε με ενθουσιασμό το άρθρο του Παντελή Μπουκάλα με τίτλο «Ποιοι είναι οι ενήλικοι», που δημοσιεύσατε στο προηγούμενο φύλλο της εφημερίδας σας, άρθρο στο οποίο καταλογίζει υποκρισία στους ενηλίκους, τουλάχιστον σε όσους επικρίνουν τις πράξεις και τον αγώνα των μαθητών σε σχέση με το περιβάλλον. Ο Παντελής Μπουκάλας φαίνεται να κατάλαβε ότι οι μαθητές προσπαθούμε να φωνάξουμε ένα απλό μήνυμα: ο πλανήτης μας έχει πληγωθεί και οφείλουμε να πράξουμε κάτι πριν είναι πολύ αργά.

Πολλοί έχουν χαρακτηρίσει τον μαθητικό ακτιβισμό σαν μια δονκιχωτική ή ουτοπική στάση. Χλευάζουν το πείσμα μας να επιμένουμε σε ένα όραμα του οποίου η πραγματοποίηση δεν εξαρτάται αποκλειστικά από τους νέους. Ένα όραμα που προσκρούει σε οικονομικά συμφέροντα και παρωχημένες πολιτικές των κυβερνήσεων που τα υπηρετούν. Άλλοι υποστηρίζουν ότι το μαθητικό κίνημα για το περιβάλλον δεν αποτελεί τίποτα περισσότερο από μια αφορμή για εκτόνωση από την πίεση των μαθημάτων και έχει ως αποτέλεσμα την απώλεια διδακτικών ωρών και την απόσπαση της προσήλωσης μας από τα μαθήματά μας. Υπάρχουν, τέλος, κι αυτοί που διατείνονται πως υπάρχουν άλλες -ενδεχομένως ηπιότερες- δράσεις που συνάδουν με την ηλικία μας: η συμμετοχή σε περιβαλλοντικά προγράμματα του σχολείου, όπως είναι η ανακύκλωση, η δενδροφύτευση, η υιοθεσία και φροντίδα ενός δέντρου κ.α. Δράσεις που σχετίζονται με την περιβαλλοντική εκπαίδευση εντός του σχολικού πλαισίου και του αναλυτικού προγράμματος και που -κατά τη γνώμη τους- αρκούν για την ευαισθητοποίηση της νέας γενιάς απέναντι στο πρόβλημα.

Όπως γράφει κι ο Παντελής Μπουκάλας, δεν έχουν χάσει βέβαια τον ύπνο τους οι ηγέτες αυτού του κόσμου, επειδή οι μαθητές αφήνουμε τα θρανία και βγαίνουμε στους δρόμους να φωνάξουμε. Έχουν αναρωτηθεί, ωστόσο, οι επικριτές μας ποια γενιά θα πληγεί περισσότερο από την κλιματική αλλαγή; Την κλιματική αλλαγή που δεν αποτελεί απλώς έναν αόριστο φόβο του μακρινού μέλλοντος, αλλά μια πραγματική απειλή του άμεσου παρόντος; Η δική μας γενιά είναι αυτή που θα πληρώσει ακριβά το τίμημα της ανεξέλεγκτης οικονομικής «προόδου», μιας προόδου που, τελικά, βάζει ενέχυρο το μέλλον και τα όνειρά μας.

Μην αναρωτιέστε, λοιπόν, γιατί κατεβαίνουμε στους δρόμους και φωνάζουμε. Μην ξεχνάτε, άλλωστε, ότι παντού και πάντα οι νέοι ήταν οι πρωτεργάτες της κοινωνικής αλλαγής. Και κάθε γενιά έχει να παλέψει με τις δικές της προκλήσεις. Η θεωρητική γνώση για την προστασία του περιβάλλοντος και η συμμετοχή σε περιβαλλοντικές δραστηριότητες με στόχο την ευαισθητοποίηση στα μάτια μας μοιάζουν ανεπαρκείς παρεμβάσεις. Το πρόβλημα έχει λάβει τις διαστάσεις του επείγοντος κι όποιος δεν το αντιλαμβάνεται είτε «εθελοτυφλεί» είτε «προσποιείται βαρηκοΐα».

Αγαπητοί αναγνώστες,

Αναμφισβήτητα, το σχολείο υπήρξε για μας ο πρώτος πυρήνας αφύπνισης, εκεί όπου μέσα από τις θεωρητικές ζυμώσεις συνειδητοποιήσαμε την ανάγκη ενός πολύπλευρου αγώνα με ουσία και αξία. Σας καλούμε να αναλογιστείτε ότι το μάθημα δεν γίνεται κατ΄ ανάγκη μέσα στη σχολική αίθουσα. Γιατί τελικά, ο μαθητικός ακτιβισμός είναι ένα μάθημα κοινωνικής ευθύνης και συνέπειας. Ένας αγώνας των αυριανών πολιτών όλου του κόσμου. Και σε αυτόν τον αγώνα σάς θέλουμε δίπλα μας!

Σας ευχαριστούμε για τη φιλοξενία.